กรรมการการเลือกตั้งปล่อยขบวนรถขนส่งบัตรเลือกตั้งล่วงหน้านอกเขตจังหวัดและนอกราชอาณาจักร กระจายไปยังพื้นที่ต่างๆ ทั่วประเทศ เพื่อรอนับคะแนนพร้อมกันในวันที่ 24 มีนาคม
นายธวัชชัย เทอดเผ่าไทย พร้อมด้วย นายเลิศวิโรจน์ โกวัฒนะ กรรมการการเลือกตั้ง นางสมร เทิดธรรมพิบูลย์ กรรมการผู้จัดการใหญ่ บริษัทไปรษณีย์ไทย จำกัด และ นายมานพ สอนพิบูลศักดิ์ รองกรรมการผู้จัดการใหญ่ สายงานปฏิบัติการนครหลวง ปล่อยขบวนรถขนส่งของ บริษัท ไปรษณีย์ไทย จำกัด จำนวน 15 คัน เพื่อขนส่งบัตรเลือกตั้งล่วงหน้า นอกรราชอาณาจักร และนอกเขตเลือกตั้ง กระจายไปยังทั่วประเทศ จากสำนักงานใหญ่ไปรษณีย์ไทย จำกัด หลักสี่          โดย นางสมร เทิดธรรมพิบูลย์ กล่าวว่า วันนี้เป็นการปล่อยรถ ที่ทำการคัดเลือกบัตรเลือกตั้งล่วงหน้านอกเขตจังหวัดและนอกราชอาณาจักรที่ถูกส่งถึงประเทศไทย ไปยังเขตเลือกตั้งต่างๆ ของแต่ละจังหวัดตามรายชื่อผู้มีสิทธิ์เลือกตั้ง แต่ยังมีบัตรเลือกตั้งนอกราชอาณาจักรบางส่วน ที่จะถูกส่งมาถึงประเทศไทยคืนนี้ คือ บัตรเลือกตั้งจากสหรัฐอเมริกาจะมาถึงเวลาประมาณ 23.30น. ก็จะถูกส่งตามไปภายหลังเพื่อไปรอรับคะแนนรวมกับ บัตรเลือกตั้งในวันที่ 24 มีนาคม โดยรถขนส่งบัตรเลือกตั้งนี้จะนำบัตรเลือกตั้งไปส่งณศูนย์ไปรษณีย์ กลาง โดยมีรถตำรวจนำจนถึงจุดหมายปลายทาง จากนั้นจะมีรถขนส่งของไปรษณีสาขามารับช่วงต่อ ซึ่งรถทุกคันจะติดตั้ง GPS ติดตาม และควบคุมความเร็วอยู่ที่ 90 กิโลเมตรต่อชั่วโมง ตลอดเส้นทาง จึงเชื่อว่าการขนส่งบัตรเลือกตั้งครั้งนี้ จะถึงจุดหมายปลายทางได้อย่างสะดวกปลอดภัย ทันการตรวจนับคะแนนพร้อมกันในวันที่ 24 มีนาคมแน่นอน        นายมานพ สอนพิบูลศักดิ์ รองกรรมการผู้จัดการใหญ่ สายงานปฏิบัติการนครหลวง กล่าวว่า เมื่อรถขนส่งของบริษัทไปรษณีย์ไทย จำกัด ถึงจุดหมายปลายทางแล้ว จะมีเจ้าหน้าที่ของ กกต. และตำรวจภูธรในพื้นที่ เป็นกรรมการตรวจรับ โดยจะมีการลงนามตรวจรับ และเช็คจำนวนบัตร ว่าครบตามจำนวนหรือไม่ โดยถุงไปรษณีย์ที่นำส่ง จะต้องมีหมายเลขกำกับตรงกับหมายเลขสายรัดหีบบัตรในถุงไปรษณีย์ และเมื่อตรวจสอบเรียบร้อยแล้ว จะมีการถ่ายรูปใบนำส่งบัตรเลือกตั้ง ส่งมายังศูนย์ไปรษณีย์หลักสี่ ส่วนบัตรเลือกตั้งที่จะถูกส่งไปยังพื้นที่ภาคใต้จะมีรถขนส่งบัตรเลือกตั้ง 1 คัน นำบัตรเลือกตั้งไปที่ศูนย์ไปรษณีย์อำเภอหาดใหญ่ จังหวัดสงขลา โดยจะมีรถขนส่งของไปรษณีย์สาขาในพื้นที่ภาคใต้ ที่มีเจ้าหน้าที่ตำรวจคอยรักษาความปลอดภัย นำขบวนมารับบัตรเลือกตั้งเอง